Πρίγκιπας Χάρι, Δούκας του Σάσσεξ

Πρώιμα χρόνια

Ο Χάρι γεννήθηκε στις 15 Σεπτεμβρίου 1984 και ώρα 4:20 μ.μ. στην Πτέρυγα Λίντο του Νοσοκομείου της Αγίας Μαίρης στο Πάντινγκτον του Λονδίνου. Ήταν το δεύτερο παιδί που αποκτούσαν ο Κάρολος, Πρίγκιπας της Ουαλίας, διάδοχος της Βασίλισσας Ελισάβετ Β΄, και η Νταϊάνα, Πριγκίπισσα της Ουαλίας. Η βάπτισή του πραγματοποιήθηκε στις 21 Δεκεμβρίου 1984 στο Παρεκκλήσι του Αγίου Γεωργίου του Κάστρου Γουίντσορ, στην οποία έλαβε τα ονόματα Ερρίκος Κάρολος Αλβέρτος Δαυίδ από τον Αρχιεπίσκοπο του Καντέρμπουρυ, Ρόμπερτ Ράνσι. Ανάδοχοί του ήταν ο Πρίγκιπας Ανδρέας (πατρικός θείος του), Λαίδη Σάρα Άρμστρονγκ-Τζόουνς (πατρική ξαδέλφη του), η Κάρολιν Μπαρθόλομιου (πρώην Πράιντ), ο Μπράιαν Όργκαν, ο Τζέραλντ Γουόρντ (πρώην αξιωματικός στο Οικιακό Ιππικό) και η Σίλια, Λαίδη Βέστι (πρώην Νάιτ).
Η Νταϊάνα ήθελε ο Χάρι και ο μεγαλύτερος αδερφός του να έχουν ένα ευρύτερο φάσμα εμπειριών σε σχέση με προηγούμενα βασιλικά παιδιά και φρόντιζε να τα πηγαίνει σε χώρους που κυμαίνονταν από το Disney World και τα McDonald's μέχρι κλινικές καταπολέμησης του AIDS και καταφύγια για άστεγους. Ο Χάρι άρχισε να συνοδεύει τους γονείς του σε επίσημες επισκέψεις από νεαρή ηλικία. Η πρώτη του περιοδεία με τους γονείς του στο εξωτερικό ήταν στην Ιταλία το 1985.
Οι γονείς του Χάρι χώρισαν το 1996 και το επόμενο έτος η μητέρα του Νταϊάνα σκοτώθηκε σε αυτοκινητιστικό δυστύχημα στο Παρίσι. Ο Χάρι και ο Γουίλιαμ έμεναν μαζί με τον πατέρα τους στο Κάστρο Μπαλμόραλ εκείνο το διάστημα, έτσι έμαθαν από τον ίδιο για το θάνατο της μητέρας τους. Στην κηδεία της μητέρας του ο Χάρι, ηλικίας 12 ετών τότε, συνόδευσε τον πατέρα του, τον αδερφό του, τον παππού του και το θείο της μητέρας του Τσαρλς Σπένσερ, περπατώντας πίσω από το φέρετρο, από το Παλάτι του Κένσινγκτον μέχρι το Αββαείο του Ουέστμινστερ.

Εκπαίδευση

Όπως ο πατέρας και ο αδελφός του, έτσι και ο Χάρι εκπαιδεύτηκε σε ανεξάρτητα (ιδιωτικά) σχολεία. Ξεκίνησε από το βρεφικό σταθμό της Τζέιν Μάινορς και το προπαρασκευαστικό Σχολείο Γουέδερμπι στο Λονδίνο. Μετά από αυτά, εντάχθηκε στο Σχολείο Λάντγκροουβ, και, αφού πέρασε τις απαραίτητες εξετάσεις, έγινε δεκτός στο Κολλέγιο του Ίτον. Η απόφαση να τοποθετηθεί ο Χάρι στο Ίτον ήταν αντίθετη με την οικογενειακή παράδοση των Γουίντσορ, σύμφωνα με την οποία οι πρίγκιπες στέλνονταν στο Γκόρντονστουν. Ωστόσο, ο Χάρι ακολούθησε τα χνάρια της οικογένειας Σπένσερ, καθώς τόσο ο πατέρας της Νταϊάνας όσο και ο αδελφός της είχαν εκπαιδευτεί στο Ίτον.
Στο κολλέγιο διακρίθηκε στον αθλητισμό, ιδιαίτερα στο πόλο και το ράγκμπι. Τον Ιούνιο του 2003 ο Χάρι ολοκλήρωσε την εκπαίδευσή του στο Ίτον, έχοντας δύο τίτλους βαθμολογίας «A», λαμβάνοντας όμως βαθμό «B» στο μάθημα της τέχνης και «D» στη γεωγραφία. Μία από τις πρώην καθηγήτριες του Χάρι, η Σάρα Φόρσιθ, υποστήριξε ότι ο Χάρι ήταν «αδύναμος μαθητής» και ότι το προσωπικό στο Ίτον τον ευνόησε για να πετύχει στις τελικές εξετάσεις. Τόσο το κολλέγιο όσο και ο ίδιος ο Χάρι αρνήθηκαν τους ισχυρισμούς αυτούς.
Μετά από την αποφοίτησή του το 2003 επισκέφθηκε την Αργεντινή και την Αφρική, ενώ εργάστηκε σε μια αγροικία στην Αυστραλία και σε ένα ορφανοτροφείο στο Λεσότο. Τον Μάιο του 2005 επέλεξε, αντί να συνεχίσει τις σπουδές του, να μεταβεί σε στρατιωτική σχολή της Βρετανίας. Έτσι τον Απρίλιο του 2006 πήρε το βαθμό του αξιωματικού. 
Τον Φεβρουάριο του 2007 ανακοινώθηκε ότι η στρατιωτική μονάδα του Χάρι θα πήγαινε στο Ιράκ, όμως αποφασίστηκε ότι τόσο ο Χάρι όσο και ο Ουίλιαμ δεν θα μεταβούν εκεί, εξαιτίας φόβου ότι θα μπορούσαν να είναι επικίνδυνοι στόχοι για επιθέσεις. Ωστόσο, τον επόμενο χρόνο ο Χάρι υπηρέτησε 10 εβδομάδες στο Αφγανιστάν, ενώ αποχώρησε από εκεί όταν τα μέσα ενημέρωσης διέρρευσαν την τοποθεσία του.
Λόγω του ότι είναι από τους πρώτους στη γραμμή διαδοχής του βρετανικού θρόνου, έχει δεχτεί έντονη κριτική για την κοσμική του ζωή στο παρελθόν. Ο Χάρι μάλιστα ζήτησε δημοσίως συγνώμη για την επιλογή του να φορέσει σε πάρτι μια ναζιστική στολή.

Αρραβώνας και γάμος με την Μέγκαν Μαρκλ

Στις 27 Νοεμβρίου 2017 το Κλάρενς Χάουζ και το Παλάτι του Κένσινγκτον ανακοίνωσαν τον αρραβώνα του πρίγκιπα Χάρι με την Αμερικανίδα ηθοποιό Μέγκαν Μαρκλ. Στις 19 Μαΐου 2018 τελέστηκε ο γάμος τους στο παρεκκλήσι του Αγίου Γεωργίου του Κάστρου Ουίνδσορ.
Το πρωί της ημέρας του γάμου έλαβε τον τίτλο του Δούκα του Σάσσεξ. Έλαβε επίσης του τίτλους Κόμης του Νταμπάρτον και Βαρώνος του Κίλκελ.
Στις 6 Μαΐου 2019, γεννήθηκε ο γιος τους ο οποίος ονομάστηκε Άρτσι Χάρρισον Μάουντμπατεν-Γουίνσδορ.

Γενεαλογία

Ο Χάρι είναι (εξ αρρενογονίας) απόγονος του Έλιμαρ Α΄ κόμη του Όλντενμπουρκ, και μέλος του Οίκου του Όλντενμπουργκ, ενός από τους παλαιότερους βασιλικούς οίκους της Ευρώπης. Το παρακλάδι αυτού του οίκου, γνωστό ως Οίκος του Γκλύξμπουργκ, ιδρύθηκε από τον πρόγονο του Χάρι Φρειδερίκο Γουλιέλμο δούκα του Σλέσβιχ-Χόλσταϊν-Σόντερμπουρκ-Γκλύκσμπουρκ. Η πατρική του γιαγιά εξέδωσε διάταγμα στις 8 Φεβρουαρίου 1960, δηλώνοντας τον πατέρα τού Χάρι ως μέλος του Οίκου του Ουίνδσορ. Οι εξ αρρενογονίας πρόγονοί του περιλαμβάνουν ένδεκα κόμητες του Όλντενμπουρκ, δύο δούκες του Σλέσβιχ-Χόλσταϊν-Σόντερμπουρκ, πέντε Δούκες του Σλέσβιχ-Χόλσταϊν-Σόντερμπουρκ-Μπεκ, εναν δούκα του Σλέσβιχ-Χόλσταϊν-Σόντερμπουρκ-Γκλύκσμπουργκ, τέσσερις βασιλείς της Δανίας –Χριστιανός Α΄ της Δανίας, Φρειδερίκος Α΄, Χριστιανός Γ΄, Χριστιανός Θ΄– και τον βασιλιά Γεώργιο Α΄ της Ελλάδας.
Οι πρόγονοι από την πλευρά του πατέρα του Χάρι περιλαμβάνουν τις περισσότερες βασιλικές οικογένειες της Ευρώπης και από την πλευρά της μητέρας του περιλαμβάνουν τους κόμητες του Σπένσερ.